EESTI ADVOKATUURI JUHATUS

ISTUNGI PROTOKOLL

19. märts 2019. a nr 6

Tallinn

Advokatuur kui keskvalitsuse juriidiline isik

Statistikaamet on arvanud riigieelarve seaduse (RES) § 2 lg 3 alusel advokatuuri keskvalitsuse juriidiliste isikute hulka.

RES § 12 kohaselt peab keskvalitsuse juriidiline isik (KVJI ) esitama igal aastal oma jooksva eelarveaasta, sellele eelnenud eelarveaasta ja järgneva nelja eelarve aasta kohta finantsplaani. Lisaks muutus saldoandmiku esitamise kord – senine kvartaalne esitamine muutus igakuiseks esitamiseks.

Advokatuuri arvamist KVJI hulka RES § 2 lg 3 alusel põhjendati sellega, et advokatuur on kehtestatud seadusega, Eestis advokaadina töötamiseks peab olema advokatuuri liige ning liikmetel on liikmemaksu tasumise kohustus. Liikmemaksu tuleb rahvusvahelise statistikastandardi kohaselt käsitleda riigi poolt kehtestatud maksu. Sama standardi järgi loetakse maksu koguvad üksused valitsuse poliitika/otsuste elluviijateks ja valitsemissektori kontrolli all olevateks üksusteks ning neid ei saa statistiliselt liigitada mujale kui valitsemissektorisse.

Advokatuur märkis vastuväites, et isiku võib arvata KVJI hulka, kui isikut kontrollib keskvalitsus ja kelle pädevus ulatub üle kogu majanduspiirkonna. Advokatuuri ei saa pidada institutsiooniks, mida kontrollib keskvalitsus. AdvS § 2 lg-st 2 tulenevalt on advokatuur advokaatide omavalitsuslikel põhimõtetel tegutsev kutseühendus. Advokatuuri liikmemaksu ei saa pidada riiklikuks maksuks. Riiklikud maksud, erinevalt advokatuuri liikmemaksust, peavad põhiseaduse §-st 113 tulenevalt olema kehtestatud seadusega. Advokatuuri liikmemaksu maksmise tingimused ja korra ning liikmemaksu suurus kehtestatakse aga AdvS § 9 p 9 tulenevalt advokatuuri üldkogu otsusega, mitte seadusega. Seega ei saa advokatuuri lugeda maksu koguvaks üksuseks, mis võiks õigustada advokatuuri lugemist valitsuse poliitika ja otsuste elluviijateks ja valitsemissektori kontrolli all olevaks üksuseks.

Juhatus on seisukohal, et advokatuuri arvamine KVJI hulka ja sellest tulenevalt Statistikaametile finantsplaani esitamine ning saldoandmiku esitamine igakuiselt ei ole põhjendatud.

Juhatus

O T S U S T A S:

Esitada Statistikaametile vastuväited.